කොළඹ වරාය ආසන්නයේ ගිනි ගැනීමට ලක් වූ එම්.වී එක්ස් ප්‍රෙස් පර්ල් නෞකාවේ සිද්ධිය සම්බන්ධයෙන් පරීක්ෂණ පවත්වන අපරාධ පරීක්ෂණ දෙපාර්තමේන්තුව මේ වනවිට පුද්ගලයින් විසි දෙනකුගෙන් පමණ ප්‍රකාශ සටහන් කරගෙන ඇති බව පොලිස් මාධ්‍ය ප්‍රකාශක නියෝජ්‍ය පොලිස්පති අජිත් රෝහණ පවසනවා.නැවේ කපිතාන්වරයා ඉංජිනේරුවරුන් දෙදෙනෙක් මෙන්ම නෞකාවේ ප්‍රධාන නිලධාරියා ඇතුලු පිරිසක් ඊට අයත්.එමෙන්ම ඊයේ දිනයේදී නාවික ගමනාගමනයේදී නැව් සන්නිවේදන සබඳතා පටිගත කෙරෙන voice data recorder හෙවත් පණිවිඩ දත්ත හුවමාරු පටිගත කිරීමේ පද්ධතිය නාවික හමුදාවේ ද සහාය ඇතිව අපරාධ පරීක්ෂණ දෙපාර්තමේන්තුව භාරයට ගෙන තිබෙනවා.වෙළඳ නාවික ලේකම් කාර්යාලය සහ නාවික හමුදා නිලධාරීන් කණ්ඩායමක් ඊයේ දිනයේදී එම නැව වෙත ගොස් එහි වීඩීආර් යන්ත්‍රය ගළවා රැගෙනවිත් මෙලෙස අපරාධ පරීක්ෂණ දෙපාර්තමේන්තුව වෙත භාරදී තිබුණා.මෙහි ඇති දත්ත පරීක්ෂා කිරීමෙන් පසු නෞකාව සහ එය ආ ගිය වරායන් සමග පැවති පණිවුඩ පිළිබඳ තොරතුරු ලබාගන්නා බවයි පොලිස් මාධ්‍ය ප්‍රකාශකවරයා වැඩිදුරටත් පවසන්නේ.ඔහු පෙන්වා දෙන්නේ නෞකාවේ කපිතාන්වරයා නෞකාව අයත් මව් සමාගම මෙන්ම දේශීය නියෝජිතයන් අතර සිදුවූ සංවාද මෙම විමර්ශණවලදී බෙහෙවින් වැදගත් බවයි.